Boulers laat Iere steierShabnim Ismail het met haar boul- en veldwerk beïndruk. Foto: Sanka Vidanagama/AFP. Die Protea-vrouekrieketspan het die tweede T20-wedstryd op hul Ierse toer met agt paaltjies gewen. Knap boulwerk deur Tumi Sekhukhune (2/17) en Nadine de Klerk (2/26) het die tuisspan tot 106/7 in hul toegelate 20 boulbeurte in Dublin beperk. Lara Goodall (52 lopies) het daarna die hoogste telling van haar jong T20-loopbaan aangeteken en sy het saam met Anneke Bosch (32 lopies) toegesien dat die Proteas die teiken ná 15 boulbeurte verbygesteek het. Die goeie vertoning sal beslis vir kaptein Suné Luus laat glimlag, veral nadat die Proteas die eerste wedstryd in Dublin met 10 lopies verloor het. In gister se wedstryd het die boulers ongetwyfeld die septer geswaai – niemand het meer as 6,5 lopies per boulbeurt afgestaan nie. Die vurige Shabnim Ismail (1/13 en twee vangskote) is as die speler van die wedstryd aangewys. Ierland 106/7 in 20 boulbeurte: Gaby Lewis 31, Tumi Sekhukhune 2/17 en Nadine de Klerk 2/26. Proteas 107/2 in 15 boulbeurte: Lara Goodall 52 en Anneke Bosch 32.